da id en en en sv en sv en da da da fr da da da da da da da da da en
Skift af top på målerbrønd til kegle for at få mindre dæksel
Dækslet på vores målerbrønd har altid irriteret mig - for det er (var) ca. 125 cm i diameter og dermed en klods på omkring 100 kg. Det var et frygteligt bøvl hver gang man skulle ned og aflæse måleren eller blot lukke for vandet.
Gennem mange år har jeg derfor ønsket at sætte en kegletop på brøndet i stedet, så dækslet bliver mindre og lettere at håndtere.
En dag i 2019 var det gode tilbud så pludselig at finde og en spritny kegletop, som var blevet til overs i et privat byggeri kunne hentes til en brøkdel af udsalgsprisen.
Det var sin sag at få den op på traileren, da sælger ikke havde noget til at løfte den med - og jeg havde derfor taget en girafkran med til formålet. Efter et par timers hårdt arbejde med at få den flyttet i position så den kunne løftes op på traileren gik turen hjemover igen.
Hjemme på farmen var det naturligvis noget lettere, da jeg blot kunne benytte trucktårnet på traktoren til at løfte den af traileren.
Glæden ved at have sin egen rendegraver til dette projekt var stor, for det gjorde at det kunne klares på en formiddag. Først blev der gravet ud omkring toppen af den øverste brøndring, så den kunne løftes af - og herefter blev den gamle pumpe fra vandværket, som ikke har været i brug i mange år, løftet op.
Til sidst kunne den nye kegletop placeres - den var heldigvis nem at løfte, da der er støbt løfteøjer ind i siden af den - og til sidst dækkes der af med jord omkring - og det nyligt producerede dæksel kan lægges på toppen som en flot afslutning.
Et par runder med en fræser og en ringtromle efter havetraktoren afsluttede projektet ligesom der selvfølgelig kom et par håndfulde græsfrø i til at genskabe det grønne look.
© Copyright Bo Roost Site Template by Colorlib